
U   I M E   R E P U B L I K E   H R V A T S K E

P R E S U D A

[bookmark: _Hlk192765742]Općinski sud u Puli-Pola, po sutkinji Ani Cvečić Hoxha, uz sudjelovanje Marijane Borić kao zapisničarke, u prekršajnom postupku protiv okrivljenog Mišela Đurine zbog prekršaja iz članka 289 stavka 4. Zakona o sigurnosti prometa na cestama (Narodne novine broj 67/08, 48/10, 74/11, 80/13, 158/13, 92/14, 64/15, 108/17, 70/19, 42/20, 85/22, 114/22 dalje Zakon o sigurnosti prometa na cestama), u povodu prigovora na prekršajni nalog Postaje prometne policije Pula klasa 211-07/23-1/14915 od 17.11.2023, nadležan u smislu članka 94. Prekršajnog zakona (Narodne novine broj 107/07, 39/13, 139/13, 110/15, 70/17, 118/18, 114/22 dalje Prekršajni zakon), nakon održane glavne rasprave 9. siječnja 2026. u prisutnosti tužitelja i odsutnosti uredno pozvanog okrivljenika, na temelju članka 183. Prekršajnog zakona, 12. siječnja 2026. objavio je i  
 
p r e s u d i o   j e

I	Okrivljeni: MIŠEL ĐURINA, OIB 86742252792, rođen 25.2.1976 u Puli, državljanin RH, adresa Pula, Ruban 17, prekršajno kažnjavan, 

k r i v   j e

što je dana 17.11.2023. u 12,25 sati u Puli, Šijanska cesta 4b kao vozač osobnog automobila marke Audi reg. oznake PU3616G (RH) isti upravljao gore navedenim vozilom kolnikom Šijanske ceste iz smjera C.P.B. u smjeru Ulice Valica za vrijeme dok mu je na snazi zaštitna mjera zabrane upravljanja motornim vozilom „B“ kategorije temeljem Rješenja PPrP Pula-Pola ur broj 511-08-29-23-1 klasa 211-07/23-2/15957 u trajanju od 5.6.2023 do 4.12.2023,
čime je okrivljenik počinio:
[bookmark: _Hlk211434505]prekršaj iz članka 289. stavka 1. kažnjivo po članku 289. stavku 4. Zakona o sigurnosti prometa na cestama, 
pa mu se temeljem navedenih propisa 

izriče

novčana kazna 1.320,00 € (jednutisućutristodvadeset eura)

Okrivljenik je dužan podmiriti izrečenu novčanu kaznu u roku od 3 (tri) mjeseca od pravomoćnosti presude jer u protivnom će se naplatiti prisilno, a na temelju članka 152. stavka 3. Prekršajnog zakona novčana kazna smatrati će se u cjelini plaćenom ako okrivljenik plati 2/3 (dvije trećine) izrečene novčane kazne u istom roku.

II	Na temelju članka 139. stavka 3. Prekršajnog zakona, okrivljenik je obvezan naknaditi troškove postupka, i to paušalni trošak od 30,00 (trideset eura), u roku od 3 (tri) mjeseca od pravomoćnosti presude.



Obrazloženje

	1.Uvodno označenim aktom ovlašteni tužitelj podnosi optužni prijedlog protiv okrivljenika zbog prekršaja činjenično i pravno opisanog u izreci presude. 
	2.  Održana je glavna rasprava u odsutnosti uredno pozvanog okrivljenika.
	3.U dokaznom postupku čita se dokumentacija u spisu, naredba o određivanju mjere opreza, dopis tužitelja od 6.5.2026., preslika obaveznog prekršajnog naloga od 17.5.2023 sa klauzulom pravomoćnosti 26.5.2023 i izvršnosti 5.6.2023. Vrši se uvid u prekršajnu evidenciju, kažnjavan je. Tužitelj navodi da okrivljenik nije platio dobrovoljno u ostavljenom roku novčanu kaznu po tom obaveznom prekršajnom nalogu već naknadno 8.3.2024 ovrhom, tada mu je skinuta zadnja rata putem ovrhe, riječ je o recidivistu.
	4.Na temelju provedenog postupka utvrđeno je da su se u ponašanju okrivljenika kritične zgode stekla sva bitna obilježja prekršaja iz članka 289. stavka 1. kažnjivo po članku 289. stavku 4. Zakona o sigurnosti prometa na cestama, te je shodno tome za isto oglašen krivim, izrečena mu je novčana kazna u iznosu zakonskog minimuma za navedeni prekršaj. 
Tužitelj prilaže valjane dokaze za utvrđeni prekršaj, zatečen je u vožnji 17.11.2023 za vrijeme kada mu je na snazi zaštitna mjera zabrane upravljanja koja je tekla od 5.6.2023 do 4.12.2023 – relevantna je izvršnost obaveznog prekršajnog naloga od 17.5.2023 kojeg je okrivljenik primio na licu mjesta po zatečenom prekršaju, nije izjavio prigovor i nije platio novčanu kaznu i valjano je utvrđena pravomoćnost i izvršnost navedenog naloga, zaštitna mjera počinje teći od izvršnosti po čl. 58 PZ, dakle od 5.6.2033 u trajanju od 6 mjeseci, dakle, 17.11.2023 okrivljenik je zatečen u vožnji za vrijeme dok mu je na snazi zabrana upravljanja. 
Ni dostava, ni pravomoćnost, ni izvršnost navedenog obaveznog prekršajnog naloga Postaje prometne policije Pula kojim mu je izrečena zabrana nisu dovedene u pitanje, novčana kazna je plaćena nakon izvršnosti odnosno prisilno ovrhom. Nema dvojbe da je okrivljenik počinio prekršaj kako se tereti – okrivljenik je zatečen u upravljanju vozilom B kategorije u vrijeme dok mu je na snazi zabrana upravljanja motornim vozilima  B kategorije jer je obavezni prekršajni nalog PPrP od 17.5.2023, kojim mu je mjera izrečena pravomoćan i izvršan, na nalog nije izjavljivao prigovor i nije dobrovoljno podmirio novčanu kaznu, tužitelj je dostavio navedenu odluku sa klauzulama pravomoćnosti i izvršnosti, nema nikakve dvojbe oko toga kada mu je zaštitna mjera od šest mjeseci tekla. Nije sporno da je okrivljenik kritične zgode upravljao vozilom za vrijeme dok mu je na snazi izrečena zaštitna mjera zabrane upravljanja motornim vozilom B kategorije, a riječ je o  izrazito teškom prekršaju iz područja sigurnosti prometa na cestama. Ukoliko okrivljenik nije razumio odredbu koja navodi da zaštitna mjera teče od izvršnosti, na istome je da se o tome informira kod nadležnih tijela, a kao pomoćno sredstvo može koristiti aplikaciju „Status vozačke dozvole“ na web stranicama MUP-a. Odluka kojom mu je izrečena mjera svakako mu je trebala biti poznata, obzirom da ju je zaprimio od policijskih službenika na licu mjesta 17.5.2023, iako je odbio potpisati primitak.
	5.	Okrivljeniku je izrečena novčana kazna, sa dozvoljenim duljim rokom plaćanja, sutkinja smatra da je ista primjerena obzirom na raniju kažnjavanost kao otegotnu okolnost, kako bi isti shvatio ozbiljnost i opasnost počinjenog prekršaja, te obratio posebnu pažnju na ponašanje ubuduće. 
	6.	Članak 289. st. (4) Novčanom kaznom u iznosu od 1320,00 do 2650,00 eura ili kaznom zatvora do 60 dana kaznit će se za prekršaj vozač koji upravlja vozilom za vrijeme dok su mu izrečene mjere iz stavka 1. ovoga članka.
	7.	Na temelju članka 138. stavka 2. točke 3.b Prekršajnog zakona okrivljenik je dužan platiti paušalne troškove postupka, a njihova visina određena je s obzirom na složenost i trajanje postupka, a sve sukladno Rješenju o određivanju paušalnog iznosa za troškove prekršajnog postupka (Narodne novine broj 18/13) koji se određuje u rasponu od 100,00 do 5.000,00 kn.
	8.	Predložena zaštitna mjera zabrane upravljanja motornim vozilima B kategorije nije izrečena u ovoj presudi, obzirom da je tužitelj odustao od navedene zaštitne mjere, a sud je takav prijedlog prihvatio i smatra da nije potrebno izricati zaštitnu mjeru jer mu je vozačka nevažeća i već mu je i tijekom ovog postupka bila na snazi još jedna mjera zabrane, po navodima tužitelja.
	9. 	Slijedom navedenog, odlučeno je kao u izreci.

                                                        U Puli-Pola 12. siječnja 2026.

     Zapisničarka                                                                                        Sutkinja
    Marijana Borić                                                                               Ana Cvečić Hoxha




UPUTA O PRAVNOM LIJEKU:
Protiv ove presude ovlaštene osobe mogu podnijeti žalbu u roku od osam dana od dana dostave prijepisa presude. Žalba se podnosi ovom sudu u dovoljnom broju primjeraka za prvostupanjski i drugostupanjski sud, a o žalbi odlučuje Visoki prekršajni sud RH.

